Nannti kienet Stricklandjana. Kunjom biss jonqosha, biex tkun Stricklandjana daqs Sir Gerald jew Mabel. U la kienet Stricklandjana, kienet tħobb kull ħaġa li għandha x'taqsam mal-Ingliżi. Ma nafx jekk hux kienet tħobb l-Ingliżi minħabba l-influwenza Ingliża fuq il-Partit ta' Strickland. Jew inkella kienetx tħobb lil iStricklandjani għax dawn iħobbu l-Ingliżi. Sieħeb tat-tiġieġa u l-bajda din. U billi ħallietna meta jien kont għadni żgħir, qatt ma kelli ċans insaqsihielha. Jew bħall-kwistjoni tal-lingwa Ingliża din. Titkellem bl-Ingliż f'Malta quddiem l-Ingliżi biex turihom li int Malti, taf il-lingwa tagħhom u għalhekk superjuri, jew għax trid tindiehes magħhom u trid tiġi aċċettat minnhom? Mistoqsijiet, mistoqsijiet imma ftit tweġibiet. Niftakar kellha ħafna użanzi Ingliżi din nannti. It-Times dejjem kien ikun hemm isimha fuqha. Għax tal-gazzetti kien jerfgħalha waħda. U ġurnata wara ġurnata qatt ma tilfet waħda. Kellha ritratt tar-reġina fil-kamra tas-salott. U kienet titfa' ħafna frażijiet Ingliżi wkoll. Bħal meta kont ninbex lil kuġinti, u kienet tmur tibki għandha, kienet tħobb tgħidilha, " ". Jew qatt ma smajtha tgħid "Marija Santissma" jew xi ħaġa hekk imma dejjem " ", meta tistgħaġeb b'xi ħaġa, (li kienet ta' spiss). Meta tqis li din fi żmienha kienet seftura minn dawn li jgħixu mas-sinjur u s-sinjura tagħha ma kienetx daqstant normali. U d-dar, (li kienet bil-kera) kienet f'nofs raħal li kien avvanzat daqs kemm hi inklussiva il-familja rjali. Setgħa dan il-karattru ma jispikkax allura? Tista' forsi ssejħilha servili, jew inkella emanċipata, għax gazzetta bl-Ingliż kienet kapaċi sew taqraha u ma tixtrihiex biex tidher biss. U għaliha fuq kollox kien importanti l-ħin tat-te. Fil-fatt il-Ħadd wara nofsinhar konna mmorru għandha f'xi l-ħamsa. Propju fil-ħin tat-te. Kienet taħmi xi kejk minn qabel u tippreżenta t-te f'pot u kellha l-kikkri tal-istess sett. Iz-zokkor kienet tħallieh f'bowl, li kien ovvjament jagħmel parti mis-sett u mhux tifagħhulek hi fil-kikkra. Li kienet tara lil nannuwi (ċioè żewġha) jixrob it-te minn ġo tazza transparenti (u għalhekk kultant bit-tidlik jidher) mill-każin kif kemm il-darba rajtu jien, żgur kien itiha ħass ħażin. U l-bieraħ jien u nqalleb qalb l-imbarazz fuq ir-raff, ġie f'idi dan il-bowl taz-zokkor, parti mis-set sħiħ tat-tè. Naħseb ommi u ħutha qasmu s-sett bejniethom. Iz-zija l-kbira ovvjament ħadet il-pot, ta' warajha l-kikkri u ommi l-bowl taz-zokkor. Abjad taċ-ċaqquf, u bil-ward aħmar ċkejknin fuqu. U fis sibt ruħi fil-Ħdud ta' tfuliti, fejn konna nieħdu t-te għand nannti u nitfgħu z-zokkor minn dan l-istess bowl, meta jien fir-realtà kont nippreferi xi flixkun luminata jew tal-inqas tazza ruġġjata. Imma kuntent li qatt ma nkiser u li qiegħed għandna, u f'salt wieħed qabditni kilba għal tè ta' veru. U qabel għamilt ftit tè poġġejtu fuq gverta ta' nannti stess biex żgur ma jinbarax. Dan ir-ritratt huwa meħud minn Francesca Galea. Għal aktar ritratti partikolari tal-istess Francesca, agħfas
Belgħa te?